**Anne Grete Hestnes** (født 13. januar 1947 i Trondheim) er en norsk arkitekt. Hun er sivilarkitekt MNAL og professor emerita ved Norges teknisk-naturvitenskapelige universitet (NTNU). «Hennes fagområde er primært energi og miljø, med hovedfokus på energieffektivisering og bruk av solenergi i bygninger».

Hun har sin utdanning fra Massachusetts Institute of Technology, der hun ble Bachelor of science i 1970, og University of California, Berkeley, der hun ble Master of Architecture (M.Arch.) i 1973. 

I perioden 1977–1985 arbeidet hun som seniorforsker ved SINTEF Arkitektur og byggteknikk. 

Hun ble utnevnt til professor i bygningsteknologi ved NTH (integrert i NTNU fra 1996) i 1985. Denne stillingen hadde hun til hun ble professor emerita.

I 2005 ble hun utnevnt til æresdoktor ved Chalmers i Göteborg.

I 2010 ble hun tildelt ISES Farrington Daniels Award. Hun mottok prisen for sitt «enestående arbeid og bidrag til arbeidet og kunnskapen om energikonservering og solenergi i bygningsomgivelser». Vanligvis gis denne prisen til kjemikere og fysikere. Hestnes var den første arkitekten, og den første kvinnen, som mottok prisen.

I 2019 ble hun utnevnt til æresmedlem i Norske arkitekters landsforbund (NAL) «for sitt pionerarbeid og forskning på energikonservering og solenergi i bygninger, og for å løfte arkitektrollen innen forskning, energi- og miljøspørsmål»*.*

> Teknologi og god arkitektur skal ikke være motsetninger eller danne grunnlag for ulike fagfelt.
> 
> 
> Anne Grete Hestenes
> 
>

Bibliografi
-----------

* (no) Publikasjoner av Anne Grete Hestnes i BIBSYS
* (no) Publikasjoner av Anne Grete Hestnes i forskningsdokumentasjonssystemet CRIStin

Medlemskap og verv
------------------

Hestnes er medlem av Norges Tekniske Vitenskapsakademi; Norske arkitekters landsforbund og International Solar Energy Society (ISES).

Hun har hatt mange verv gjennom sin karriere, både ved NTNU og ved nasjonale og internasjonale forskningssentre og -organisasjoner, i tillegg til at hun har vært gjeste- og medredaktør og anmelder for flere fagtidsskrifter (*Bulletin of Science, Technology & Society*, 2006–; *Solar Energy*, 1996–2006; *Sun at Work in Europe* (redaksjonsmedlem), 1990– ). Hun er medlem av panelet for vitenskapelig fagfellevurdering for det norske tidsskriftet *Arkitektur N* (2007– ).

Noen av vervene er listet opp nedenfor
* I 2002 ble hun, som første kvinne, valgt til president for ISES. Før dette hadde hun vært president for ISES-Europa (1998–2000)
* Direktør ved det nasjonale Forskningssenteret Zero Emission Buildings (ZEB), som forsket på nullutslippsbygg, 2009–2012
* Dekan ved Fakultet for arkitektur og billedkunst, NTNU 2002–2005
* Leder for «Hestnesutvalget» I og II

Referanser
----------

1. ↑  Fra NTNUs profilside
2. ↑  N.N. (23. mars 1985). «Offisielt fra statsråd». *Aftenposten Morgen*: 29.
3. ↑  Ressem, Synnøve (10. februar 2015). «Hestnes blir æresdoktor». *Universitetsavisa*.
4. ↑  Sitat fra juryens begrunnelse. Gjengitt på Norsk solenergiforenings nettsted Arkivert 11. februar 2017 hos Wayback Machine.
5. ↑  Årsrapport, Fakultet for arkitektur og billedkunst, 2011
6. ↑  «Æresmedlemmer». *www.arkitektur.no*. Arkivert fra originalen 9. mai 2019. Besøkt 1. oktober 2019.
7. ↑  Semb, Ingebjørg (16. desember 2016). «Slaget ved Sentralbygg 1». *Arkitektnytt* (11).
8. ↑  «NTVAs korte presentasjon av Hestnes». Arkivert fra originalen 11. februar 2017. Besøkt 9. februar 2017.
9. ↑  ISES' nettsted med foreningens historie

Eksterne lenker
---------------

* Hestnes' profilside med CV, NTNU

|  |  |
| --- | --- |
| Oppslagsverk/autoritetsdata | CRIStin
 |